CELEX: 
Language: bg
Date: 2018-07-09 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) № 639/2014 по отношение на някои разпоредби във връзка с практиките за екологизиране, въведени с Регламент (ЕС) № 1307/2013 на Европейския парламент и на Съвета

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Директните плащания за екологизиране съставляват 30 процента от годишните тавани за директни плащания на държавите — членки на Съюза. Те са под формата на годишно плащане на хектар, отговарящ на условията за подпомагане, при условие че земеделските стопани изпълняват три прости, обобщени, недоговорни и годишни действия, които са от полза за околната среда и климата. Тези „стандартни практики за екологизиране“, определени в Регламент (ЕС) № 1307/2013 („основния регламент“), са: екологично насочени площи, покриващи 5 % от обработваемите площи, диверсификация на културите и поддържане на постоянно затревени площи, включително опазване на екологично чувствителни зони с постоянно затревени площи. В някои случаи земеделските стопани могат да прилагат еквивалентни практики, които са определени и в основния регламент като алтернатива на стандартните практики. С Делегиран регламент (ЕС) № 639/2014 на Комисията (наричан по-нататък „делегираният регламент“), последно изменен с Делегиран регламент (ЕС) 2017/1155, се уточняват и допълват някои технически параметри, определения и методи по отношение на практиките за екологизиране. 
            
            
               Настоящият акт обхваща няколко изменения на разпоредбите за екологизиране на делегирания регламент. Те следват неотдавнашното изменение на разпоредбите за екологизиране в основния регламент с Регламент (ЕС) 2017/2393 (по-нататък регламентът „Омнибус“). 
            
            
               Друг акт, който обхваща измененията в някои различни от екологизирането елементи на делегирания регламент, произтичащ от регламента „Омнибус“, е изготвен отделно.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Проектът беше представен на държавите членки в рамките на заседанията на експертната група за директните плащания, проведени на 14 декември 2017 г. и 23 януари 2018 г. Службите на Комисията изясниха редица теми и отговориха на въпросите, поставени от експертите. Впоследствие в проекта бяха въведени съответните изменения въз основа на забележките на експертите, представени по време на заседанията или в писмен вид. 
            
            
               При свикването на заседанията на експертната група проектите на настоящия акт бяха предадени също на Европейския парламент и на Съвета.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Постоянно затревени площи
            
            
               В член 43, параграф 3 от делегирания регламент се изброяват потенциалните промени в площта, например промени във връзка с биологичното производство, когато държавите членки трябва да адаптират референтното съотношение на постоянно затревените площи, ако преценят, че тези промени имат значително въздействие върху развитието на съотношението. С регламента „Омнибус“ на държавите членки се предлагат три варианта за коригиране на размера на покритието на постоянно затревените площи, а именно: да включат само постоянно затревени площи, които не са били разоравани в предходните 5 години; да включат площ, покрита с определени видове като храсти или дървета, които произвеждат храна за животни, при условие че постоянно затревените площи остават преобладаващи; да включат подходяща за паша земя, макар на нея да не преобладават постоянно затревени площи. Това може да окаже влияние върху размера на постоянно затревените площи, считани за референтни, и оттам да повлияе значително на съотношението. Поради това се предлага тези особени случаи да бъдат добавени към изброените в посочения член. 
            
            
               В член 44, параграф 1 от делегирания регламент се предвиждат разпоредби за незадължителната (за държавите членки) система на издаване на разрешения за земеделските стопани да преобразуват постоянно затревените площи в площи за други видове ползване. Понастоящем членът обхваща условието преобразуването да се придружава от установяване на друга, съответстваща по размер площ, която се класифицира като постоянно затревена площ от първия ден. Предлага се тази разпоредба да се разшири, за да включи и случай на възстановяване на постоянно затревени площи на същия парцел, когато държавите членки прилагат критерия за разораване (вж. по-горе). 
            
            
               Екологично насочени площи
            
            
               Регламентът „Омнибус“ въведе три вида екологично насочени площи (ЕНП) в допълнение към вече установените. В съображение 45 от Регламент (ЕС) № 1307/2013 се подчертава значението на последователното установяване на ЕНП. Поради това се предлага да се изясни връзката между новите видове ЕНП и вече съществуващите от гледна точка на условията на управлението. 
            
            
               Един от новите видове ЕНП е „земя, оставена под угар за медоносни растения“, и за него е бил определен тегловен коефициент, по-висок от този на съществуващия вид ЕНП „земя, оставена под угар“. Предлага се да се поясни разликата между двата вида чрез изменение на член 45, параграф 2 от делегирания регламент.
            
            
               Разликата между двата вида се състои в покритието от медоносни растения. Тъй като земята, оставена под угар за медоносни растения е част от понастоящем отделния вид „земя, оставена под угар“, съществуващите изисквания за управление на земята, оставена под угар, по-специално изискването за отсъствие на продукция, минималният срок, който се определя от държавата членка, и забраната за използване на продукти за растителна защита се прилагат също така за земя, оставена под угар за медоносни растения. Освен това, за да се отстранят евентуалните съмнения поради въвеждането на новия вид земя, оставена под угар, което предполага засяване на растения върху нея предвид целта във връзка с биологичното разнообразие на ЕНП, се предлага да се поясни, че съгласно изискването за отсъствие на продукция такива площи следва да не включват площи с култури, които обичайно се отглеждат с цел събиране на реколта.
            
            
               За да се подчертае разликата между двата вида земя, оставена под угар, и да се предостави сигурност за земеделските стопани по отношение на приемливата растителната покривка върху земята, оставена под угар за медоносни растения, се предлага държавите членки да съставят списък от видове, които могат да бъдат засети върху такава земя, оставена под угар. Предлага се също така от списъка да се изключат инвазивните чужди видове. Държавите членки следва да имат възможност да решат дали да въведат допълнителни изисквания за управление, така че максимално да се увеличи ползата от тези площи за биологичното разнообразие. Предлага се също така да се поясни, че е допустимо непреобладаващо присъствие на тревни видове и използването на кошери на земя, оставена под угар за медоносни растения, стига те да не засягат въздействието от гледна точка на биологичното разнообразие. 
            
            
               С новия параграф 8а, който се добавя към член 45, се въвеждат условия за управление от гледна точка на химическите продукти за новите видове ЕНП с мискантус и Silphium perfoliatum предвид целта за биологично разнообразие на екологично насочената площ. 
            
            
               Влизане в сила и прилагане
            
         
         
            
               В член 2 се предлага да се разграничат годините на прилагане за промените, въведени в рамките на настоящия регламент. Докато измененията, засягащи постоянно затревените площи, следва да се прилагат през 2018 г., предлага се прилагането на измененията, свързани с екологично насочените площи, да се отложи до 2019 г., когато се налагат нови изисквания, за да се даде време на националните органи и земеделските стопани да се адаптират. 
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 9.7.2018 година
            
            
               за изменение на Делегиран регламент (ЕС) № 639/2014 по отношение на някои разпоредби във връзка с практиките за екологизиране, въведени с Регламент (ЕС) № 1307/2013 на Европейския парламент и на Съвета
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета
                  1
               , и по-специално член 45, параграф 6, буква б) и член 46, параграф 9, буква а) от него,
            
            
               като има предвид, че:
            
            
               (1)В членове 38—48 от Делегиран регламент (ЕС) № 639/2014 на Комисията
                  2
                се определят правила, допълващи разпоредбите относно практиките за екологизиране, установени с Регламент (ЕС) № 1307/2013. 
            
            
               (2)Регламент (ЕС) 2017/2393 на Европейския парламент и на Съвета
                  3
                за изменение на няколко разпоредби относно практиките за екологизиране, установени с Регламент (ЕС) № 1307/2013, влезе в сила на 30 декември 2017 г. Измененията, засягащи практиките за екологизиране, се прилагат от 1 януари 2018 г. За да се внесе яснота и да се гарантира съгласуваност между съответните задължения на стопанските субекти, тези изменения изискват адаптирането на някои разпоредби на Делегиран регламент (ЕС) № 639/2014. 
            
            
               (3)Когато държавите членки решат, че покрита с трева земя, която не е разоравана в продължение на пет или повече години, се счита за постоянно затревена площ съгласно член 4, параграф 2, трета алинея, буква а) от Регламент (ЕС) № 1307/2013, така, както е изменен с Регламент (ЕС) 2017/2393, или решат, че постоянно затревените площи могат да включват други видове като храсти или дървета съгласно буква б) от същата алинея, или решат, че определена подходяща за паша земя се счита за постоянно затревена площ съгласно буква в) от същата алинея, те следва да адаптират при необходимост своето референтно съотношение, за да вземат предвид възможните значителни въздействия върху това съотношение, породени от прилагането на тези решения. 
            
            
               (4)След като в член 4, параграф 2, трета алинея, буква а) от Регламент (ЕС) № 1307/2013, така, както е изменен с Регламент (ЕС) 2017/2393, беше въведена възможността държавите членки да решават дали земя, покрита с трева и неразоравана от пет или повече години се счита за постоянно затревена площ, дадена постоянно затревена площ може да престане да се счита за такава не само вследствие преобразуването ѝ в площ, заета с полски култури, но и вследствие на разораване. Член 44, параграф 1 от Делегиран регламент (ЕС) № 639/2014 следва да бъде адаптиран, за да отразява тази нова възможност.  
            
            
               (5)С член 3, точка 9, буква б), подточка i) от Регламент (ЕС) 2017/2393 се въвеждат три нови вида екологично насочени площи, с които съществуващият списък се разширява с „площи с мискантус“, „площи със „Silphium perfoliatum“ и „земя, оставена под угар за медоносни растения (видове, богати на полен и нектар)“. В съображение 45 от Регламент (ЕС) № 1307/2013 се подчертава значението на последователното установяване на екологично насочените площи. Поради това е необходимо да се изясни връзката между нововъведените видове екологично насочени площи и вече съществуващите такива.
            
            
               (6)Първо, що се отнася до площите, определени като „земя, оставена под угар за медоносни растения“, тъй като тези площи са част от екологично насочените площи от вида „земя, оставена под угар“, настоящите изисквания за управление за последния вид площ следва да продължат да се прилагат. По-специално забраната за земеделско производство, минималната продължителност, която се определя от държавата членка, и забраната за употреба на продукти за растителна защита, установени по отношение на вида „земя, оставена под угар“, следва да се прилагат и по отношение на вида „земя, оставена под угар за медоносни растения“, дори когато засяването на медоносни растения е разрешено върху определените в този нов вид екологично насочени площи. 
            
            
               (7)Освен това, за да се отстранят евентуалните съмнения, породени от въвеждането на новия вид екологично насочена площ и да се преодолее рискът от засяване върху нея на растения, обичайно използвани за производство, предвид целта във връзка с биологичното разнообразие на екологично насочената площ следва да се поясни, че съгласно изискването за отсъствие на продукция такива площи не следва да включват площи с култури, които обичайно се отглеждат с цел събиране на реколта.
            
            
               (8)Тъй като обаче в приложение X към Регламент (ЕС) № 1307/2013, така, както е изменен с Регламент (ЕС) 2017/2393, е определен по-висок тегловен коефициент за новата екологично насочена площ „земя, оставена под угар за медоносни растения“ по член 46, параграф 2, буква м) от Регламент (ЕС) № 1307/2013, отколкото за вида „земя, оставена под угар“ по член 46, параграф 2, буква а) от същия регламент, разликата между двата вида екологично насочени площи следва да бъде изяснена. По-специално, за да се гарантира правната сигурност за земеделските стопани във връзка с видовете, които се считат за богати на полен и нектар и следователно се определят като „медоносни растения“ за целите на член 46, параграф 2, първа алинея, буква м) от Регламент (ЕС) № 1307/2013, следва да се установи списък на тези видове. Имайки предвид разнообразието на агрономическите условия и видовете в целия Съюз, изборът на подходящите видове следва да бъде оставен на държавите членки. На тези площи обаче следва да не се използват инвазивни чужди видове по смисъла на Регламент (ЕО) № 1143/2014 на Европейския парламент и на Съвета
                  4
               , тъй като те представляват риск за местното биологично разнообразие, наред с другото като възпрепятстват взаимодействията между местните опрашващи насекоми.
            
            
               (9)Освен това, с цел да се увеличат максимално ползите за биологичното разнообразие от тези площи, държавите членки следва да имат право да вземат решения относно възможни допълнителни изисквания за управление, например смесване на различни видове. Не на последно място, предвид факта, че непреобладаващото присъствие на тревни видове и използването на кошери не засягат въздействието на земята, оставена под угар за медоносни растения, от гледна точка на биологичното разнообразие, следва да бъде разрешено поставянето на кошери. 
            
            
               (10)За да се опази и подобри биологичното разнообразие в съответствие с целите за екологизиране, следва да се установят изисквания за управление във връзка с екологизирането по отношение на използването на химически продукти (минерални торове и продукти за растителна защита) за нововъведените екологично насочени площи с мискантус и Silphium perfoliatum. По-специално, предвид тяхното относително по-вредно въздействие върху биологичното разнообразие, използването на продукти за растителна защита на тези площи следва да бъде забранено, като се допусне използването им само през първата година, за да помогнат за установяването на площите. Поради това Делегиран регламент (ЕС) № 639/2014 следва да бъде съответно изменен.
            
            
               (11)Настоящият регламент се прилага за всички заявления за помощи, свързани с календарните години, считано от 1 януари 2018 г. Като се има предвид обаче времето, необходимо на националните органи и земеделските стопани да се приспособят към изискванията, установени с настоящия регламент по отношение на екологично насочените площи, съответните изменения следва да се прилагат само по отношение на заявленията за помощи, свързани с календарните години, считано от 1 януари 2019 г.,  
            
         
         
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Изменение на Делегиран регламент (ЕС) № 639/2014
            
            
               Делегиран регламент (ЕС) № 639/2014 се изменя, както следва:
            
            
               (1)Член 43, параграф 3 се заменя със следното:
            
            
               „3. Държавите членки адаптират референтното съотношение, ако преценят, че е налице значително въздействие върху съотношението, дължащо се по-специално на промяна в площта, използвана за биологично производство, промяна в участниците в схемата за дребни земеделски стопани или на решение, взето от държавата членка в съответствие с член 4, параграф 2, трета алинея, буква а), б) или в) от Регламент (ЕС) № 1307/2013. В такива случаи държавите членки незабавно информират Комисията за извършената адаптация, както и основанията за нея.“;
            
            
               (2)Член 44, параграф 1 се заменя със следното:
            
            
               „1. Държавите членки могат да наложат на земеделските стопани индивидуалното задължение да не преобразуват, включително когато прилагат член 4, параграф 2, трета алинея, буква а) от Регламент (ЕС) № 1307/2013 — да не разорават постоянно затревени площи без предварително индивидуално разрешение. Земеделските стопани се уведомяват за това задължение незабавно и при всички случаи преди 15 ноември на годината, през която съответната държава членка го е наложила. Това задължение се прилага само за земеделски стопани, които подлежат на задълженията съгласно дял III, глава 3 от Регламент (ЕС) № 1307/2013 по отношение на постоянно затревени площи, които не попадат в обхвата на член 45, параграф 1 от Регламент (ЕС) № 1307/2013.
            
            
               Издаването на разрешение може да зависи от прилагането на обективни и недискриминационни критерии, включително екологични такива. Ако посоченото в първа алинея разрешение е обвързано с условието, че друга площ със съответстващ брой хектари трябва да бъде установена като постоянно затревена площ, или когато държавата членка прилага член 4, параграф 2, трета алинея, буква а) от Регламент (ЕС) № 1307/2013 спрямо условието за установяване на същата или друга площ като постоянно затревена площ, то чрез дерогация от член 4, параграф 1, буква з) от Регламент (ЕС) № 1307/2013 тази площ се счита за постоянно затревена площ от първия ден след преобразуването, включително разораването. Тези площи са предназначени за отглеждане на трева или други тревни фуражи в продължение на най-малко пет последователни години, считано от датата на тяхното преобразуване, включително разораването. Ако обаче държавата членка реши, когато земеделските стопани преобразуват площи, които вече са били използвани за отглеждане на трева и други тревни фуражи, в постоянно затревени площи, тези площи се използват за отглеждане на трева или други тревни фуражи през останалия брой години, необходим за постигане на петте последователни години.“;
            
            
               (3)Член 45 се изменя, както следва:
            
            
               а)параграф 2 се заменя със следното:
            
            
               „2. Върху земята, оставена под угар или оставена под угар за медоносни растения (видове, богати на полен и нектар), не се произвежда земеделска продукция. Държавите членки определят период, в който земята трябва да бъде под угар през дадена календарна година. Този период е не по-кратък от шест месеца. Що се отнася до площите, оставени под угар за медоносни растения, държавите членки изготвят списък на видовете, богати на полен и нектар, които трябва да се използват. В списъка не трябва да бъдат включвани инвазивни чужди растителни видове по смисъла на член 3, параграф 2 от Регламент (ЕС) № 1143/2014 на Европейския парламент и на Съвета (*). Такива площи не включват площите с култури, обикновено засявани за събиране на реколта. Държавите членки могат да въведат допълнителни изисквания. Тези площи могат да включват тревни видове, при условие че медоносните растения продължат да преобладават. Без да се засяга изискването за отсъствие на продукция, установено в параграф 10а, върху площите, оставени под угар за медоносни растения (видове, богати на полен и нектар) могат да се поставят кошери. 
            
            
               Чрез дерогация от член 4, параграф 1, буква з) от Регламент (ЕС) № 1307/2013 оставената под угар земя и оставената под угар земя за медоносни растения (видове, богати на полен и нектар) за повече от пет години с оглед на екологично насочените площи продължава да бъде обработваема земя.
            
            
               (*)
                     Регламент (ЕС) № 1143/2014 на Европейския парламент и на Съвета от 22 октомври 2014 г. относно предотвратяването и управлението на въвеждането и разпространението на инвазивни чужди видове (OB L 317, 4.11.2014 г., стр. 35).“;
            
            
               б)вмъква се следният параграф 8a:
            
            
               „8a. Върху площи с мискантус и Silphium perfoliatum държавите членки забраняват употребата на продукти за растителна защита с изключение на първата година, през която тези два вида са установени от земеделския стопанин. Държавите членки забраняват или определят изисквания по отношение на използването на минерални торове на тези площи, като отчитат целта на екологично насочените площи по-специално за съхраняване и подобряване на биологичното разнообразие.“.
            
            
               Член 2
            
            
               Влизане в сила и прилагане
            
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
            
               Той се прилага за всички заявления за помощ, свързани с календарните години, считано от 1 януари 2018 г.
            
         
         
            
               Член 1, точка 3 се прилага за всички заявления за помощ, свързани с календарните години, считано от 1 януари 2019 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 9.7.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 347, 20.12.2013 г., стр. 608.
               
               
                  
                     (2)
                  
                        Делегиран регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (ОВ L 181, 20.6.2014 г., стр. 1).
               
               
                  
                     (3)
                  
                        Регламент (ЕС) 2017/2393 на Европейския парламент и на Съвета от 13 декември 2017 г. за изменение на Регламент (ЕС) № 1305/2013 относно подпомагане на развитието на селските райони от Европейския земеделски фонд за развитие на селските райони (ЕЗФРСР), Регламент (ЕС) № 1306/2013 относно финансирането, управлението и мониторинга на общата селскостопанска политика, Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика, Регламент (ЕС) № 1308/2013 за установяване на обща организация на пазарите на селскостопански продукти и Регламент (ЕС) № 652/2014 за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал (ОВ L 350, 29.12.2017 г., стр. 15).
               
               
                  
                     (4)
                  
                        Регламент (ЕС) № 1143/2014 на Европейския парламент и на Съвета от 22 октомври 2014 г. относно предотвратяването и управлението на въвеждането и разпространението на инвазивни чужди видове (OB L 317, 4.11.2014 г., стр. 35).